Hotărâre 

asupra Raportului Centrului pentru Drepturile Omului privind respectarea drepturilor omului în Republica Moldova în anul 2007 şi asupra informaţiei Comisiei pentru Drepturile Omului privind activitatea Centrului în perioada de timp indicată

                                (nr. 947 din 17 martie 2008)
În conformitate cu Legea nr. 1349-XIII din 17 octombrie 1997 cu privire la avocaţii parlamentari, 

Parlamentul adoptă prezenta Hotărâre.

Art. 1. – Se ia act de Raportul Centrului pentru Drepturile Omului privind respectarea drepturilor omului în Republica Moldova în anul 2007 şi asupra informaţiei Comisiei pentru Drepturile Omului privind activitatea Centrului în perioada de timp indicată.

Art. 2. – Se relevă existenţa unor lacune în activitatea avocaţilor parlamentari în ceea ce priveşte îndeplinirea Legii cu privire la avocaţii parlamentari şi în organizarea şi desfăşurarea de către Centrul pentru Drepturile Omului a activităţii de elucidare a cauzelor încălcării drepturilor şi libertăţilor constituţionale ale cetăţenilor şi de luare a măsurilor legale în vederea înlăturării şi neadmiterii acestui fenomen.

Art. 3. –  Centrul pentru Drepturile Omului:
· va acţiona în strictă conformitate cu Legea cu privire la avocaţii parlamentari în cazurile când va fi sesizat şi va avea informaţii veridice privind încălcarea în masă sau gravă a drepturilor şi libertăţilor constituţionale ale cetăţenilor, prezentând Parlamentului rapoarte şi înaintând propuneri de instituire a comisiilor parlamentare speciale pentru cercetarea cazurilor menţionate;

· va examina în cunoştinţă de cauză sesizările cetăţenilor privind deciziile sau acţiunile autorităţilor publice centrale şi locale, instituţiilor, organizaţiilor şi întreprinderilor, indiferent de tipul lor de proprietate, asociaţiilor obşteşti şi persoanelor cu funcţii de răspundere de toate nivelurile care, conform opiniilor acestora, au încălcat drepturile şi libertăţile constituţionale;

· va uza mai eficient de dreptul de a adresa în instanţa de judecată cereri în apărarea intereselor petiţionarilor ale căror drepturi şi libertăţi constituţionale au fost încălcate;

· va lua atitudine faţă de încălcările şi abuzurile ce au loc în funcţionarea sistemului judecătoresc şi va veghea la dreapta înfăptuire a actului de justiţie, potrivit normelor democratice europene;

· va impulsiona procesul de instruire juridică a populaţiei, în special a celei din localităţile rurale, inclusiv prin intermediul mijloacelor de informare în masă;

· va lua toate măsurile în vederea bunei funcţionări a mecanismului naţional de prevenire a torturii şi va propune soluţii pentru perfecţionarea lui, astfel încât acesta să corespundă tuturor rigorilor internaţionale;

· va participa mai activ la realizarea activităţilor ce le revin potrivit Planului Naţional de Acţiuni în domeniul drepturilor omului pentru anii 2004-2008;

· va eficientiza relaţiile de colaborare cu organizaţiile guvernamentale şi neguvernamentale naţionale şi internaţionale care activează în domeniul drepturilor omului.

Art. 4. –  Guvernul Republicii Moldova: 

· va întreprinde acţiuni energice pentru îmbunătăţirea cadrului normativ şi legislativ în conformitate cu recomandările expuse în Raportul Centrului pentru Drepturile Omului privind respectarea drepturilor omului în Republica Moldova în anul 2007;

· va lua toate măsurile legale în vederea înlăturării cazurilor de încălcare a drepturilor omului, indicate în Raportul menţionat.
Art. 5. – Guvernul va informa Comisia pentru Drepturile Omului până la data de 1 decembrie 2008 despre mersul realizării prezentei hotărâri.

 Art. 6. – Raportul Centrului pentru Drepturile Omului privind respectarea drepturilor omului în Republica Moldova în anul 2007 se va publica în Monitorul Oficial al Republicii Moldova.

Art. 7. – Controlul asupra îndeplinirii prezentei hotărâri se pune în sarcina Comisiei pentru Drepturile Omului.

PREŞEDINTELE PARLAMANTULUI
MARIAN LUPU

Chişinău, 2008

nr. _______

Notă informativă

despre activitatea

Centrului pentru Drepturile Omului în anul 2007

     
Potrivit prevederilor articolului 34 din Legea cu privire la avocaţii parlamentari, la începutul fiecărui an Centrul pentru Drepturile Omului prezintă Parlamentului un raport despre respectarea drepturilor omului în Republica Moldova în decursul anului precedent. Concomitent Parlamentul audiază şi informaţia Comisiei pentru Drepturile Omului despre activitatea Centrului pentru Drepturile Omului şi propunerile în vederea îmbunătăţirii acestei activităţi.


Centrul pentru Drepturile Omului este organizat şi funcţionează prin sediul său central din mun. Chişinău şi prin filialele din Bălţi, Comrat şi Cahul.


Conform Legii cu privire la avocaţii parlamentari, activitatea Centrului pentru Drepturile Omului este bine definită şi se evidenţiază în trei direcţii strategice:

· examinarea petiţiilor şi repunerea cetăţenilor în drepturile şi libertăţile lor constituţionale;

· perfecţionarea legislaţiei ce ţine de domeniul apărării drepturilor omului, ajustarea ei la actele juridice internaţionale la care Republica Moldova face parte;

· informarea şi instruirea juridică a populaţiei.
Comisia pentru Drepturile Omului a analizat activitatea Centrului pentru Drepturile Omului în anul 2007. 

    
În această perioadă Centrul pentru Dreptului Omului şi filialele acestuia au acordat 2266 de audienţe, sau cu 551 mai multe decît în anul 2006.

   
S-a constatat o reducere a numărului de petiţii de la 1912 în anul 2006 pînă la 1714 în anul 2007. 594 de petiţii au fost remise spre examinare organelor competente, 619 - restituite petiţionarilor, explicîndu-li-se regulile şi mijloacele pe care le pot utiliza întru soluţionarea acestora şi 501 au fost examinate şi soluţionate de către avocaţii parlamentari. Site-ul Centrului pentru Dreptului Omului a înregistrat 8140 vizite, iar prin intermediul „Liniei fierbinţi” au fost recepţionate 1256 apeluri telefonice.

În anul 2007, ca şi în anii precedenţi, cele mai frecvente motive de adresare la Centru ţin de încălcarea dreptului la accesul liber la justiţie. Astfel, în 472 de adresări la Centrul şi la filialele lui este invocată problema accesului liber la justiţie şi dreptului la un proces echitabil, subiectele acestora demonstrînd că sistemul judecătoresc continuă să fie conceput de populaţie ca o piedică la realizarea drepturilor lor din cauza nivelului corupţiei din sistem, accesul limitat la serviciile unui avocat calificat, tergiversării examinării cauzelor, calităţii hotărîrilor judecătoreşti şi neexecutării acestora.

   
A rămas destul de înalt numărul adresărilor cetăţenilor care au invocat încălcarea dreptului la securitatea şi demnitatea personală (18,6%), a dreptului la accesul liber la informaţie (13,9%), a dreptului la asistenţă şi protecţia socială (13,8%), a dreptului la proprietatea privată (7,5%), a dreptului la ocrotirea sănătăţii (4,6%), a dreptului la muncă (3,0%), a dreptului la libera circulaţie, a dreptului la libertăţile personale şi a dreptului la apărare (câte un procent) e.t.c.

  
Cifrele menţionate arată că în anul precedent situaţia în domeniul respectării drepturilor omului nu s-a schimbat cu mult.

   
Din cele 472 scrisori, înregistrate la capitolul accesul liber la justiţie, o parte bună din acestea ţin de tergiversarea executării cauzelor în instanţele de judecată.

   
Rămâne a fi alarmantă situaţia privind executarea dosarelor penale în termeni rezonabili.

   
O altă problemă abordată frecvent de către petiţionari rămîne a fi cea de neexecutare a hotărîrilor judecătoreşti. 319 de petiţii ţin de securitatea şi demnitatea personală, în 238 petiţii a fost abordată problema cu privire la accesul liber la informaţie, iar în 234 de cazuri a fost solicitat dreptul la asistenţă şi protecţie socială.

  
Dreptul la ocrotirea sănătăţii rămâne a fi unul dintre drepturile constituţionale frecvent încălcate în perioada de timp indicată. De la 64 la 122 a crescut numărul cererilor având ca obiect ocrotirea sănătăţii.


În afara oricărei atenţii a rămas asistenţa medicală la domiciliu pentru persoanele care nu se pot deplasa de sine stătător şi, în special, în cazul persoanelor bolnave de diabet zaharat, dependente de pat, de vârste înaintate sau cărora le-a fost redusă vederea.


Din numărul total de solicitanţi 805 sunt deţinuţi, 374 – angajaţi, 287 - pensionari, iar 110 – neangajaţi, 78 – invalizi, studenţi, şomeri, elevi, etc.

 În anul de referinţă avocaţii parlamentari au sesizat de 3 ori Curtea Constituţională în vederea controlului constituonalităţii unor acte legislative, au înaintat o acţiune în judecată (în 2006 – 5 acţiuni). Uzând de dreptul său legal au înaintat 14 avize de repunere în drepturi faţă de 25 în 2006 şi în baza articolului 28 din Legea cu privire la avocaţii parlamentari - 5 sesizări, sau cu 3 mai puţine decât în 2006. În baza rezultatelor examinării unor cereri, au înaintat 10 propuneri de modificare a unor acte normative în scopul restabilirii în drepturi a anumitor categorii de cetăţeni, înlăturării situaţiilor trecute cu vederea la adoptarea actelor normative sau care contravin dispoziţiilor constituţionale şi instrumentelor internaţionale la care Republica Moldova este parte. 

De menţionat că Comisia pentru Drepturile Omului colaborează permanent cu Centrul pentru Drepturile Omului.  Au avut loc un şir de întâlniri cu avocaţii parlamentari în cadrul cărora au fost puse în discuţie problemele cu care se confruntă aceştia şi căile de soluţionare a lor.

   
Totodată, analiza activităţii Centrului pentru Dreptului Omului demonstrează faptul că avocaţii parlamentari nu au manifestat suficientă iniţiativă în cazurile cînd existau informaţii veridice prin declararea încălcării în masă sau gravă a drepturilor omului şi libertăţilor constituţionale ale cetăţenilor, în cazurile de importanţă socială deosebită sau în cazurile cînd era necesar de a apăra interesele unor persoane ce nu pot folosi de sine stătător mijloacele juridice de apărare.  
Avocaţii parlamentari nu au găsit toate posibilităţile de soluţionare a mai multor plîngeri prin concilierea părţilor şi căutarea unor soluţii reciproc acceptabile.

 
 De asemenea, avocaţii parlamentari au folosit insuficient dreptul lor de a se adresa în instanţa de judecată cu cereri în apărarea intereselor petiţionarului ale cărui drepturi şi libertăţi constituţionale au fost încălcate, precum şi intervenirea pe lîngă organele corespunzătoare cu demersuri pentru intentarea proceselor disciplinare sau penale în privinţa persoanelor cu funcţii de răspundere care au comis încălcări ce au generat lezarea considerabilă a drepturilor şi libertăţilor omului.

   
   Pe întreaga perioadă a anului 2007 avocaţii parlamentari nu au prezentat în şedinţele Parlamentului nici un raport despre cazurile în care s-au constatat încălcări în masă ale drepturilor şi libertăţilor constituţionale ale omului. A fost înaintată, în conformitate cu Legea cu privire la avocaţii parlamentari, doar o propunere de constituire a unei comisii parlamentare care să cerceteze cazurile care au condus la asemenea încălcări.


Pornind de la cele menţionate, Comisia pentru Drepturile Omului face următoarele propuneri de îmbunătăţire a activităţii Centrului pentru Drepturile Omului, şi anume:


Centrul pentru Drepturile Omului:

· va acţiona în strictă conformitate cu Legea cu privire la avocaţii parlamentari în cazurile când va fi sesizat şi va avea informaţii veridice privind încălcarea în masă sau gravă a drepturilor şi libertăţilor constituţionale ale cetăţenilor, prezentând Parlamentului rapoarte şi înaintând propuneri de instituire a comisiilor parlamentare speciale pentru cercetarea cazurilor menţionate;

· va examina în cunoştinţă de cauză sesizările cetăţenilor privind deciziile sau acţiunile autorităţilor publice centrale şi locale, instituţiilor, organizaţiilor şi întreprinderilor, indiferent de tipul lor de proprietate, asociaţiilor obşteşti şi persoanelor cu funcţii de răspundere de toate nivelurile care, conform opiniilor acestora, au încălcat drepturile şi libertăţile constituţionale;

· va uza mai eficient de dreptul de a adresa în instanţa de judecată cereri în apărarea intereselor petiţionarilor ale căror drepturi şi libertăţi constituţionale au fost încălcate;

· va lua atitudine faţă de încălcările şi abuzurile ce au loc în funcţionarea sistemului judecătoresc şi va veghea la dreapta înfăptuire a actului de justiţie, potrivit normelor democratice europene;

· va impulsiona procesul de instruire juridică a populaţiei, în special a celei din localităţile rurale, inclusiv prin intermediul mijloacelor de informare în masă;

· va lua toate măsurile în vederea bunei funcţionări a mecanismului naţional de prevenire a torturii şi va propune soluţii pentru perfecţionarea lui, astfel încât acesta să corespundă tuturor rigorilor internaţionale;

· va participa mai activ la realizarea activităţilor ce le revin potrivit Planului Naţional de Acţiuni în domeniul drepturilor omului pentru anii 2004-2008;

· va eficientiza relaţiile de colaborare cu organizaţiile guvernamentale şi neguvernamentale naţionale şi internaţionale care activează în domeniul drepturilor omului.

Guvernul Republicii Moldova:

· va întreprinde acţiuni energice pentru îmbunătăţirea cadrului normativ şi legislativ în conformitate cu recomandările expuse în Raportul Centrului pentru Drepturile Omului privind respectarea drepturilor omului în Republica Moldova în anul 2007;

· va lua toate măsurile legale în vederea înlăturării cazurilor de încălcare a drepturilor omului, indicate în Raportul menţionat;

Preşedintele Comisiei 

pentru Drepturile Omului                                              Ştefan SECĂREANU

